DF hopper i med begge ben. Tager satire for gode varer

I det seneste nummer af Dansk Folkepartis medlemsblad Dansk Folkeblad, refereres der i en klumme til statsministerens seneste nytårstale, hvor hun manede til besindighed og lod os forstå, at vi skal tale pænt til hinanden:

”Jeg synes, at tonen er blevet mere hård de senere år. Både fra borgere, i medier og på nettet. Ordene er blevet mere rå. Det skal vi lave om på sammen. Vi skal vise større respekt for hinanden.”

Det faldt så klummeskribenten med signaturen tei. for brystet. Vi er ikke sikre i vores sag men vi gætter på at det drejer sig om René Teige, der er journalist og redaktionschef for Dansk Folkeblad. Klummeskribenten henviser til en artikel i Politiken og synes, at statsministeren burde starte med at sætte finansminister Bjarne Corydon på plads:

”FAT DET, BITCH!”, skrev Corydon i en SMS til medlem af Danmarks Radios bestyrelse, Katrine Winkel Holm. (Politiken 20.marts 2013). Hun havde tilladt sig at skælde ud over DR- journalist Martin Krasniks meget omtalte interview med Lars Hedegaard i DR-programmet Deadline 17. marts sidste år”.

Og fortsætter:

“Finansministeren fulgte i øvrigt op med SMS til DR’s bestyrelses formand, Michael Christiansen, hvori han bad denne om at ”FÅ STYR PÅ SIN KÆLLING!”

Måske Bjarne Corydon skal stille til kammeratlig samtale med sin boss. Eller var det kun borgerne, der skulle tale pænt..”.

Sikken redelighed. Hvis det hele nu var sandt. Den artikel klummeskribenten refererer til er intet mindre end satiresiden Helt Normalt, der ganske rigtigt opererer under Politiken, og som kan sidestilles med satiresider som f. eks. Rokokoposten.

Klummen i sin helhed kan ses herunder og er i øvrigt til at finde på side 18 i februarudgivelsen af Dansk Folkeblad.

Stort tak til det kvikke byrådsmedlem, der gav os tippet! 🙂